Carleton Gajdusek
Carleton Gajdusek var en amerikansk læge og virolog. Han modtog nobelprisen i medicin i 1976. 
Under ophold i Australien 1955-1957 foretog Gajdusek feltarbejde blandt forefolket på Ny Guinea. Her opdagede og beskrev han sygdommen kuru, som er en hjernebetændelse, der overføres ved smitte efter indtagelse af afdødes hjerner som led i en begravelsesritus. Gajdusek påviste senere, at sygdommen skyldes et slow virus (se prioner). Sammen med Baruch Blumberg modtog han i 1976 nobelprisen i medicin.
Gajdusek deltog siden i bl.a. genetisk forskning vedrørende kroniske hjernesygdomme og i antropologisk sammenhæng, samt i prionforskning, fx vedrørende kogalskab.
Fra 1958 var Gajdusek leder af neurovirusafdelingen ved National Institute of Health i USA og fra 1982 professor ved University of California, Berkeley.